VANHA TESTAMENTTI AVAUTUU
OBADJA JA JOOEL, Osa 1
Tulemme nyt pikkuprofeettoihin.
He ovat pienempiä verrattuna Jesajaan, Jeremiaan ja Hesekieliin.
Pikkuprofeetoista jotkin ovat Raamatussa vain sivun mittaisia.
Ne ovat silti tärkeitä. Tutkimme nyt kahta, Obadjaa ja Jooelia.
Profeetat näyttävät viittaavan pakkosiirtolaisuuteen.
He varoittavat siitä etukäteen, -
pyrkivät lohduttamaan kansaa sen aikana, -
tai auttavat kansaa asettumaan omaan maahansa sen jälkeen.
Kaikki Vanhan testamentin profeetat viittaavat tragediaan, -
jonka myötä Jumalan kansa menetti Jumalalta saamansa maan.
Heidät vietiin takaisin orjuuteen vieraaseen maahan.
Profeetta on ihminen, joka puhuu Jumalan puolesta.
Se tarkoittaa, että hän on myös kuullut Jumalan äänen.
Profeetta tarvitsee herkkyyttä kuulla Jumalan äänen -
ja rohkeutta välittää kuulemansa sanoma.
Sana Jumalalta voi tulla eri tavoin. Tavallinen tapa on kuvien kautta.
Profeetta näkee tapahtumat ennalta.
Profeettaa kutsutaankin usein näkijäksi Vanhassa testamentissa.
Kun kuva tulee päivällä hereillä ollessa, se on näky.
Kun kuva tulee yöllä nukkuessa, se on uni.
Pyhä Henki tuo näkyjä hereillä ollessa ja unia yöllä nukkuessa.
Profeetta näkee asioiden tapahtuvan ennen kuin ne tapahtuvat.
Profeetta kuvaa näkemäänsä yleensä mennessä aikamuodossa.
Se on profetioiden ominaispiirre.
Puhuisimme futuurissa ja kertoisimme, mitä on tapahtuva.
Profeetta puhuu preesensissä tai imperfektissä.
Hän kuvaa näkemäänsä unta tai näkyä.
Hän kertoo, niin kuin se olisi jo tapahtunut.
Jotkut raamatunlukijat luulevat, että profetiat kirjoitettiin jälkikäteen.
Ne eivät siis olisi ennustuksia vaan jälkiraportteja. Ei!
Profeetat käyttävät "profeetallista perfektimuotoa", -
ikään kuin jokin olisi jo tapahtunut. He kuvaavat vain näkemäänsä.
He näkivät elävästi ja yksityiskohtaisesti.
Yksi pikkuprofeetta näki Babylonia tuhoavien sotilaiden puvun värin.
Hän sanoi: "Näin punatakkisten sotilaiden tulevan."
Hän ei voinut tietää, että persialaiset käyttivät punaisia univormuja.
Hän näki sen ja kuvaili sitä, aivan kuin se olisi jo tapahtunut.
Profeetallisessa perfektissä puhutaan tulevista tapahtumista, -
niin kuin ne olisivat jo tapahtuneet.
Eenok oli Vanhan testamentin ensimmäinen Jumalan profeetta.
Hänen profetiansa oli tuomion varoitus.
Se on luonteenomaista profeetoille.
Heitä kutsutaan usein tuomiopäivän julistajiksi, -
koska Jumala lähettää profeetan, usein kun asiat ovat menossa pieleen.
Usein pomo näyttäytyy vain, kun on tehnyt jotakin väärin.
Kun rehtori mainitsi: "Joku poika..." -
me kaikki menimme lysyyn ja mietimme, kuka meistä jäi kiinni.
Profeetat tulivat ja sanoivat: "Joku kansa on tehnyt näin..."
Heidät lähetettiin, kun asiat olivat menossa pieleen.
Daavidin valtakausi oli kukoistuskautta.
Sen jälkeen asiat alkoivat mennä alamäkeä.
Alamäki alkoi päivänä, jona Daavid teki aviorikoksen Batseban kanssa.
Siitä alkoi rappeutuminen.
Jumala lähetti profeettoja varoittamaan kansaa, -
että jos suunta ei muutu, he menettäisivät Luvatun maan.
He eivät uskoneet, että niin voisi koskaan käydä.
He sanoivat: "Miten Jumala antaisi tuhota temppelinsä?"
"Olemme turvassa temppelin lähistöllä." Temppeli tuhottiin.
Jumala ei koskaan rankaise kansaa varoittamatta sitä ensin, -
koska Hän on hyvä. Hän ei lopeta kaikkea äkisti.
Hän lähettää profeettoja toisensa perään sanomaan:
"Jos te jatkatte tätä rataa, näin käy."
Siksi monet profeetat liittyvät pakkosiirtolaisuuteen.
Osa varoitti etukäteen, osa puhui sen aikana ja osa sen jälkeen.
Katsomme kahta ennen pakko- siirtolaisuutta toiminutta profeettaa.
Toinen on Obadja ja toinen Jooel.
He olivat ensimmäiset profeetat, jotka varoittivat tulevasta.
Obadja oli ensimmäinen ja Jooel seurasi toisena.
Pikkuprofeetat eivät ole oikeassa järjestyksessä Raamatussamme.
Heitä on vaikea sijoittaa.
Obadja oli Vanhan testamentin ensimmäinen kirjoitettu profeetta.
Jooel oli toinen.
Tutkitaan Obadjan kirjan pääpiirteitä.
Se on Vanhan testamentin lyhin kirja. Siinä on vain 21 jaetta.
Ehkäpä hän puhui vain kerran elämänsä aikana.
Silti hänen sanansa ovat säilyneet satojen vuosien päähän.
Hän puhui vuonna 845 eKr.
Siitä alkoi 300 vuoden jakso, jolloin profeetta toisensa jälkeen -
varoitti Jumalan kansaa jatkamasta kulkemallaan tiellä.
Toisena tuli Jooel vuonna 835 eKr., vain 10 vuotta myöhemmin.
Hän siteerasi Obadjaa ja sanoi: "Jumala on puhunut jo näin."
Vuosiluvut selviävät profetioissa olevista vihjeistä.
Jooel käytti Obadjan profetiaa ja rakensi sille.
Hän poimi erityisesti yhden jakeen, jonka Obadja lausui ensin:
"Herran päivä on tulossa."
Käsite kulkee profeettojen kautta Uuteen testamenttiin saakka.
"Herran päivä" on hyvin tärkeä fraasi.
Sinä päivänä Jumala oikaisee kaikki vääryydet.
Profeetoilla oli kaksi sanomaa.
Toinen oli kohdistettu Jumalan kansalle, Israelille.
Toinen oli kohdistettu Israelin ympärillä oleville kansoille.
He puhuivat Jumalan kansalle ja yleensä myös muille kansoille.
Itse asiassa Obadja ei puhunut Israelille lainkaan.
Hän puhui Israelin itänaapurille, Edomille.
Obadjan profetia oli suunnattu Edomin kansalle.
Ensimmäinen profeetta ei puhunut Israelille lainkaan.
Tiedämme Obadjasta hyvin vähän.
Hänen nimensä merkitsee: "Jumalan palvoja" tai "Jumalan palvelija".
Palvominen ja palveleminen ovat sama asia.
Sanomme edelleen, että pidämme jumalanpalveluksen.
Obadja merkitsee Jumalan palvojaa tai palvelijaa.
Muuta emme tiedä hänestä. Hän ennustaa tulevaa.
Sanoma tuli hänelle näkynä hänen hereillä ollessaan.
Hän kuvaili näkemäänsä hyvin tarkasti.
Sanoma oli visuaalinen, ei verbaalinen. Obadja oli näkijä, -
joka näki tapahtumat ennalta.
Edomin valtio sijaitsi Transjordaniassa -
syvien Jordanin ja Araban laaksojen toisella puolella.
Minulla onkin tässä kartta. Katsotaanpa sitä.
Tämä on Luvattu maa. Jumala lupasi Israelille myös tämän osan.
He eivät ottaneet sitä omakseen.
Daavidin aikana Edomista tuli tavallaan satelliittivaltio.
Se oli kuin Puola tai Latvia Neuvostoliiton alaisuudessa.
Edom oli osa Daavidin valtakuntaa, mutta Edomin kansa asui yhä siellä.
Kun Daavidin valtakunta alkoi luhistua, -
Edom halusi itsenäisyyden ja kapinoi Israelin valtakuntaa vastaan.
He asuivat Kuolleenmeren kaakkoispuolella.
Heillä oli kaksi kaupunkia, Bosra ja Seela.
Seela tunnetaan Petrana. Olette varmasti kuulleet siitä.
Siellä on upeita rakennuksia.
Se sijaitsi tärkeän valtatien varrella.
Tässä on maailman teiden risteys.
Tie Afrikasta Aasiaan kohtaa tien Euroopasta Arabiaan.
Tietä Jordanlaakson itälaidalla kutsuttiin Kuninkaan valtatieksi.
Sitä pitkin Mooses johti Israelin lapsia.
Bosra ja Seela sijaitsivat sen varrella.
Petra on erikoinen paikka. Kävin siellä vuosia sitten.
Lähdimme Ammanista. Ajoimme Kuninkaan valtatietä erämaassa.
Vierellä kulki rautatie, jota Arabian Lawrence räjäytteli.
Hän toimi täällä. Ajoimme Bosran ohi Petran lähelle.
Sitten nousimme vanhojen kaakkien selkään.
Ne olivat hilseen peitossa.
Menimme kapean kalliosolan läpi. Se oli paikoin vain sylenlevyinen.
Ratsastimme solaa pitkin puolentoista kilometrin matkan -
30―40 metriä korkeiden kallioseinien välissä.
Sateen jälkeen siellä on syöksytulvia.
Näimme auton pyyhkiytyvän tulvan mukana. Ihmisiä on hukkunut siellä.
Edessä avautuu Pyhän Paavalin katedraalin kokoinen temppeli.
Se on hakattu kallioon.
Se on mitä ihmeellisin näky. Solan jälkeen edessä on katedraali, -
joka on hakattu punaiseen hiekkakiveen.
Oikealla on suuri pyöreä aukio, jonka laidoilla on tuhat temppeliä.
Ne on hakattu kallioon aukiossa, joka on keskellä vuorta.
Yläpuolella kohoaa 600 metriä korkea jyrkkä kalliovuori.
Se on Seirin vuori, vanha Seelan kaupunki, jossa edomilaiset asuivat.
Obadjan profetia koskee kokonaisuudessaan Seirin vuorta.
Näytän kuvia, jotta teistäkin tulee näkijöitä.
Voitte nähdä tilanteen.
Tämä on kapea sola kallioiden välissä. Jotakuta viedään hevosen selässä.
Tämä on vain yksi temppeli.
Tuossa seisoo ihminen.
Temppeli on hakattu kallioon. Arkkitehtuuri on upeaa.
Kiipesimme huipulle.
Sieltä näkyivät Kuollutmeri ja Punainenmeri.
Aukion reunoilla on kallioon hakattuja temppeleitä.
Ne ovat sisältä yhtä suuria kuin ulkoa.
Seinät ovat punaisen, purppuran ja vihreän hiekkakiven sävyissä.
Paikka on aivan autio.
Kaiken keskellä on Seirin vuori.
Se on valloittamaton. Edomilaiset asuivat sen laella.
Ylhäällä on alttareita, joilla he toimittivat ihmisuhreja jumalilleen.
Alhaalla on kallioon hakattuja taloja ja pikkutemppeleitä.
He asuivat luolissa, mutta rakennelmat olivat suurenmoisia.
Temppelit eivät ole Edomin ajoilta.
Nabatealaiset rakensivat ne vuosisatoja myöhemmin.
Edomilaiset asuivat linnoituksen laella, ja se oli valloittamaton.
He olivat ylpeitä. He sanoivat: "Kuka voi syöstä minut maahan?"
Obadja siteeraa sitä.
Mieleeni tulee Titanicin kapteeni Smith.
Jim ja minä olemme koskettaneet Titanicista nostettuja esineitä.
Kapteeni Smith sanoi, ettei edes Jumala voi upottaa Titanicia.
Vaaralliset sanat!
Edom sanoi: "Itse Jumalakaan ei voi syöstä meitä maahan."
Obadjan sanoma on:
"Voi ylpeää Seirin vuorta! Sinut syöstään alas!"
Tämä taustasta. Se on uskomaton paikka ja uskomaton sana.
Israelin Jumala on muidenkin kansojen Jumala.
Siihen aikaan jokaisella kansalla oli oma jumalansa.
Uskottiin, että Israelin Jumala on vain Israelin Jumala.
Israelin Jumala onkin ainoa tosi Jumala.
Hän tuomitsee kaikki kansat, niin Israelin kuin muutkin.
Kristittyjen Jumala on ainoa Jumala.
Hän tuomitsee myös kaikkien muidenkin uskontojen edustajat.
Sitä ei ole helppo uskoa pluralistisessa yhteiskunnassa.
Jos Aabrahamin, Iisakin ja Jaakobin Jumala on ainoa Luoja ja Jumala, -
jokainen kansa joutuu Hänen kanssaan vastatusten.
Se on profeettojen vallankumouksellinen sanoma.
He puhuivat kaikille: "Meidän Jumalamme tuomitsee myös teidät."
Se on Obadjan radikaali sanoma. Jumala hallitsee kaikkea.
Se on myös Uuden testamentin sanoma.
Paavali julisti Ateenassa Areiopagilla:
"Jumala on säätänyt kansoille määrätyt ajat ja asumisen rajat."
Jumala vei Brittiläisen imperiumin päätökseensä. Kun olin koululainen, -
maailman ympäri saattoi matkustaa poistumatta brittiläiseltä maaperältä.
Mitä mahtavalle imperiumille tapahtui?
Jätimme Jumalan kansan, Israelin, oman onnensa nojaan.
Hän sanoi: "Ette huolehdi kansastani. Ette pysty huolehtimaan muistakaan."
Viidessä vuodessa imperiumi oli mennyttä.
Se on selvä esimerkki Jumalan kädestä.
Toinen profetioiden periaate on tämä:
kansat tuomitaan sen mukaan, miten ne suhtautuvat Hänen kansaansa.
Hänelle on tärkeintä, miten kohtelemme Hänen kansaansa.
Vanhan testamentin päivinä se tarkoitti Israelia.
Nykyään se tarkoittaa myös seurakuntaa.
Jumala tuomitsee maailman kansat sen mukaan, -
miten ne kohtelivat Hänen kansaansa.
Ensimmäinen tällä perusteella tuomittu kansa oli Edom.
Se tuomittiin sen mukaan, mitä se teki Israelille.
Sen, mitä teemme Jumalan kansalle, teemme Jumalalle.
Jeesus opetti: "Minkä olette tehneet yhdelle näistä vähimmistä veljistäni," -
"sen olette tehneet minulle." Hän tarkoitti veljillä kristittyjä.
Matteuksen evankeliumissa veljet-sanaa käytetään opetuslapsista.
Jeesus sanoo: "Jos kajoat opetuslapseeni, kajoat minuun."
Saulus Tarsolainen oppi sen matkallaan Damaskoon.
Ääni sanoi: "Saul, Saul, miksi vainoat minua?"
"Kuka olet, herra?" "Olen Jeesus Nasaretilainen."
Saul ei sanonut: "En minä Sinua vainoa, vaan kristittyjä."
Hän tajusi, että mitä teet kristityille, sen teet Jeesus Nasaretilaiselle.
Mitä teet Jumalan kansalle, sen teet Jumalalle.
Se on Hänen silmäteränsä. Silmäterä on Jumalan herkin kohta.
Silmän iiris on ruumiin herkin kohta.
Jumala sanoo: "Jos kajoat kansaani, kajoat minuun."
Jumalan kansaa on kaikissa maailman kansoissa.
Kansat valitsevat asenteensa. Tuomiopäivänä se ratkaisee.
Kun Jumala kutsui Aabrahamin, Hän sanoi:
"Siunaan sitä, joka sinua siunaa. Kiroan sitä, joka sinua kiroaa."
Se periaate tulee esiin, aina kun profeetta puhuu muille kansoille.
Siksi he puhuivat yleensä Israelin naapurikansoille.
He olivat valinneet asenteen Israelia kohtaan.
Asenne ratkaisi heidän tulevaisuutensa.
Obadjassa on hyvin paljon asiaa. Palataan sen pääpiirteisiin.
Tutkitaan sitä.
Obadjan kirja on kaksiosainen.
Jakeet 1―14 kertovat yhden kansan, Edomin, tuomiosta.
Jakeet 15―21 kertovat kaikkien kansojen tuomiosta.
Se on laajeneva näky. Katsotaan sen osia.
Tarkastellaan ensin Edomia. Edom merkitsee: "punainen".
Kaupunki on tehty punaisesta hiekkakivestä, kuten näitte, -
mutta nimi ei juontunut siitä.
Edom sijaitsi Arabanlaakson itälaidalla. Mainitsin Bosran ja Seelan.
Seela tai Seirin vuori oli suuri kallio keskellä Petraa.
Sitä oli helppo puolustaa.
Olen käynyt Hitlerin Kotkanpesässä Berchtesgadenissa.
Hän rakennutti graniittilinnan vuoren huipulle.
Se on valloittamaton paikka. Sieltä näkyy Müncheniin saakka.
20 vuotta myöhemmin Hitler teki itsemurhan.
Ihminen haluaa rakentaa korkealle ja pöyhkeillä.
Sitä on yritetty Baabelista asti.
Nyt kilpaillaan siitä, kuka rakentaa korkeimman pilvenpiirtäjän.
Taltiointihetkellä korkein on Sears Tower Chicagossa.
Aasiaan on suunnitteilla kolme kilometrin korkuista pilvenpiirtäjää -
maanjäristysalueelle! Voi ihmisen ylpeyttä.
"Meillä on maailman korkein rakennus!" Olen nähnyt piirustukset.
Sen jälkeen tulee sitten mailin korkuinen rakennus.
"Me rakensimme sen! Me olemme suurin!"
Edomissa oli ylpeyttä. Palaan siihen myöhemmin.
Obadja sanoo: "Kansat tuhoavat teidät."
Toisin kuin varkaat, he eivät vie vain sitä, mikä heitä kiinnostaa.
He vievät aivan kaiken.
Toisin kuin viininkorjaajat, jotka jättävät rypäleitä jälkeensä, -
nämä eivät jätä jälkeensä mitään.
Heidät nöyryytetään ja syöstään alas. He menettävät maansa ja asemansa.
Jumala vihaa ylpeyttä ihmisissä. Jumalaa todella harmittaa, -
kun ihminen kuvittelee itsestään liikoja ja luulee olevansa haavoittumaton.
Se aivan kuin kutsuu Jumalaa alentamaan ihmisen.
No, miksi?
Siksi, että Edom halveksi Israelia.
Ylpeyden yksi puoli on se, että pitää itseään suuressa arvossa.
Toinen puoli on se, että samalla halveksuu muita.
Ei voi korottaa itseä, ellei alenna muita.
Jos nostaa itsensä yläpuolelle, joutuu painamaan toiset alapuolelle.
Edom nosti itsensä ylpeydessään ylös Seirin vuoren laelle.
Samalla se kirjaimellisesti katsoi alaspäin Israelia ja halveksi sitä.
Vihalla oli pitkät juuret, kuten yleensä konflikteilla.
Pohjois-Irlannin konfliktilla on 300-vuotiset juuret.
Lähi-idän konflikti alkoi Iisakista ja Ismaelista.
Mitä läheisempiä ihmiset ovat, sitä enemmän he saattavat vihata.
Jos ei ole ollut läheistä yhteyttä, ei voi kunnolla vihatakaan.
Siksi avioliiton kariutumiseen voi sisältyä niin paljon vihaa.
Edom on itse asiassa Eesau.
Siitä tulee Edomin nimitys "punainen". Eesaulla oli punainen tukka.
Edomilaiset olivat Eesaun jälkeläisiä. Muistatte Jaakobin ja Eesaun riidan.
Sen perusteella ymmärtää Edomin ylpeyden ja halveksunnan.
He olivat Eesaun jälkeläisiä.
Eesaun jälkeläiset asettuivat laakson itäpuolelle.
Jaakobin jälkeläiset asettuivat länsipuolelle. He mulkoilivat toisiaan.
Jumala kielsi Israelia ottamasta väärää asennetta Edomia kohtaan.
5. Mooseksen kirjassa Jumala sanoo:
"Kohdelkaa edomilaisia oikein. Eesau oli Jaakobin veli."
Jumala käski Israelin rakastaa Edomia veljenään.
Siksi Obadja sanoo profetiassaan Edomia vastaan:
"Sinun ei olisi pitänyt kohdella veljeäsi sillä tavalla."
Heti kun Daavidin valtakunta alkoi murentua, edomilaiset nousivat.
Jos jotkut hyökkäsivät Jerusalemia tai Israelia vastaan, -
olivatpa he filistealaisia, arabeja tai babylonialaisia, -
edomilaiset eivät epäröineet liittyä mukaan hyökkäykseen.
Etenkin babylonialaisilla oli raakalaismaisia tapoja.
He tarttuivat vauvaa jalasta ja murskasivat sen kallon kiviä vasten.
Edomilaiset menivät mukaan.
Edomilaiset kannustivat heitä tekemään tällaisia julmuuksia.
Vuosisatojen viha ja kateus purkautuivat ulos.
Edomilaiset liittyivät filistealaisten hyökkäykseen.
He liittyivät arabien ja babylonialaisten hyökkäykseen.
Heikkona kansana he olivat valmiit liittymään vahvempiin hyökkääjiin.
Kuitenkin he olivat veljiä, Jaakob ja Eesau.
Jumala tuomitsi heidät, koska heillä ei ollut veljesrakkautta.
"Sinulla ei olisi pitänyt olla sellaista asennetta veljeäsi Israelia kohtaan."
"Käytit hyväksesi hänen heikkouttaan ja vihollisen hyökkäyksiä."
"Jumala tuomitsee sinut sen vuoksi."
Kuulivatko he, mitä Obadja sanoi?
Jos he kuulivat, ottivatko he siitä vaarin?
Ensimmäinen osa koskee pelkästään Edomia.
Puolivälissä Obadja muuttaa kolmannesta persoonasta toiseen.
Hän ei puhu Edomista "hänenä". Hän puhuttelee sitä "sinuna".
Aivan kuin Obadja olisi mennyt rohkeasti Petraan -
ja sanonut: "Teidän ei olisi pitänyt tehdä sitä."
Ei ihme, että profeettoja tapettiin.
Kaikesta päätellen Obadja meni Edomiin ja puhui heille.
Mitä edomilaisille sitten tapahtui?
500-luvulla eKr. arabit hyökkäsivät heidän kimppuunsa.
He joutuivat pakenemaan laakson toiselle puolelle Negevin erämaahan.
Negeville annettiin uusi nimi, Idumea, edomilaisten mukaan.
He menettivät kaupunkinsa ja elivät paimentolaisina autiomaassa.
He vaurastuivat siellä.
Sitten eräs edomilainen Negevistä, Eesaun jälkeläinen, meni Roomaan -
ja sanoi Julius Caesarille: "Myy minulle Jerusalemin valtaistuin."
Roomalaiset myivät valtaistuimen hänelle. Hänen nimensä oli Herodes, -
Herodes idumealainen, edomilainen. Nyt hän oli Israelin kuningas!
Hän sanoi: "Rakennan komeampia rakennuksia" -
"kuin nabatealaiset vanhaan kaupunkiini Petraan."
Petran temppelit olivat silloin jo olemassa.
Siksi hän rakensi uudelleen temppelin ja monia palatseja, kuten Massadan.
Edomilainen oli nyt juutalaisten kuningas!
Kun viisaat miehet kysyivät, missä on äsken syntynyt juutalaisten kuningas, -
voitte kuvitella hänen raivonsa: "Juutalainen ei kruunuani anasta!"
Niinpä hän tappoi Betlehemin poikalapset.
Hänen poikansa Herodes tappoi Johannes Kastajan.
Hänelle Jeesuksella ei ollut mitään sanottavaa oikeudenkäynnissään.
Hänen pojanpoikansa oli Herodes, jonka madot söivät Apostolien teoissa.
Hänen pojanpojanpoikansa oli nimeltään Agrippa.
Hän kuoli lapsettomana 100 jKr. Näin edomilaisten kansa katosi.
Tänä päivänä maailmassa ei ole ainoatakaan edomilaista.
Obadja näki sen tapahtuvan ja sanoi sen tapahtuvan.
Jaakobista ja Eesausta lähtenyt riita lähes tappoi Jeesuksen.
Jeesus itse seisoi edomilaisen kuulusteltavana.
Jumala tuomitsee ihmiset ajallaan.
Obadjasta edomilaisten katoamiseen meni 910 vuotta.
Jumala ei ole nopea tuomiossaan, mutta se on vääjäämätön.
Eräs saksalainen runoilija sepitti tämän vuonna 1653:
Gottes Mühlen mahlen langsam, mahlen aber trefflich klein
Ob aus Langmut er sich säumet, bringt mit Schärf' er alles ein
Ymmärsitte varmasti! Tässä on käännös:
Jumalan myllyt jauhavat hitaasti, mutta ne jauhavat hienoksi
Hän odottaa kärsivällisesti, mutta Hän jauhaa täsmällisesti kaikki
Jumala on hidas vihaan.
Hän täyttää lupauksensa, vaikka siihen menisi tuhat vuotta.
Missä on Edom tänä päivänä? Mennyttä.
Missä on Israel tänään? Omassa maassaan.
Jos ei usko Israelin Jumalaan, en tajua, miten tämän voisi selittää.
Edomin tuomiosta Obadja näki, että eräänä päivänä joka kansa tuomitaan.
Israelin Jumala vetää jokaisen kansan vastuuseen -
etenkin niiden asenteesta Hänen kansaansa kohtaan.
Obadja mainitsee, että eräänä päivänä Israel valtaa Edomin.
Alue kuuluu maahan, jonka Jumala lupasi kansalleen.
Eräänä päivänä heidän täytyy saada se.
Aikaa on kulunut nyt yli 2 500 vuotta, eikä se ole vielä tapahtunut.
Lupaus sisälsi alueen hedelmällisestä puolikuusta Gazan ja Eufratin välillä.
Se sisältää tämän alueen.
Hän näki edeltä, ettei kukaan jää henkiin Eesaun huoneesta.
Maan todellinen omistaja ottaa sen haltuunsa.
Loppujakeissa 17―21 Obadja näki, -
miten Israel laajenee pohjoiseen, Efraimiin ja Samariaan, -
etelään, Negeviin, itään, Edomin vuorille, -
ja länteen aina Välimerelle saakka.
Hän näki sen ja kuvaa sen, niin kuin se olisi jo tapahtunut.
Mitä tällä on tekemistä meidän kanssamme?
Meissä jokaisessa asuu jaakob ja eesau.
Heprealaiskirjeessä sanotaan kristityille:
"Älkää olko niin kuin Eesau, joka myi esikoisuutensa yhdestä ateriasta."
Hän itki jälkikäteen. Hän oli täynnä katumusta ja tunnonvaivoja.
Hän ei koskaan kyennyt tekemään parannusta.
Uudessa testamentissa sanotaan: "Älä ole Eesau. Ole Jaakob."
Jaakob paini Jumalan kanssa. Jumala rampautti hänet.
Hän sai siunauksen. Jaakobista tuli Jumalan kansa, Israel.
Edomilaiset ovat kadonneet.
Eesau eli nykyhetkeä ja fyysisten halujensa välitöntä nautintoa varten.
Sen myötä hän menetti tulevaisuutensa.
Se oli Herodeksen asenne, kun Jeesus seisoi hänen edessään.
Hän oli valmis antamaan puolet valtakunnastaan tanssitytölle -
hetkellisen nautinnon takia.
Tyttö pyysi Johannes Kastajan päätä ja sai sen.
Se on Eesau-syndrooma.
Tämän maailman eesaut elävät vain tälle maailmalle.
Heitä kiinnostaa vain hetkellinen halujen tyydytys.
Meissä jokaisessa on eesau. Älkäämme päästäkö häntä esiin.
Olkaamme jaakobeja. Hänet Jumala mursi, ja hänestä tuli ruhtinas.
Hänen nimensä Israel on jälleen kartalla 2 000 vuotta myöhemmin.
Kun Jumala puhuu, Hän pitää sanansa.
Joskus lupauksen täyttymistä joutuu odottamaan.
Se saa meidät kärsimättömiksi. Voi joutua odottamaan tuhat vuotta.
Jumala täyttää aina lupauksensa. Voimme luottaa Hänen sanaansa.
Obadja oli pikkuprofeetta, mutta hänen joka ikinen sanansa toteutuu.
Tilaa Pawsonin opetussarjoja TV7:n verkkokaupasta: www.tv7.fi/kauppa tai 0400 721 599
Suomennos: TV7